Odluka o financiranju drugih obrazovnih materijala za učenike osnovnih škola u Republici Hrvatskoj za školsku godinu 2026./2027. sredstvima iz Državnog proračuna Republike Hrvatske

– koji su članovi kućanstva koje je do 31. kolovoza 2026. utvrđeno kao korisnik zajamčene  minimalne naknade sukladno propisu kojim se uređuje područje socijalne skrbi.

 


Na temelju članka 14. stavka 3. Zakona o udžbenicima i drugim obrazovnim materijalima za osnovnu i srednju školu (Narodne novine, broj 116/2018. i 105/2025., u daljnjem tekstu: Zakon) Vlada Republike Hrvatske je na sjednici održanoj 23. srpnja 2026. godine donijela Odluku o financiranju drugih obrazovnih materijala za učenike osnovnih škola u Republici Hrvatskoj za školsku godinu 2026./2027. sredstvima iz Državnog proračuna Republike Hrvatske, koji su članovi kućanstva koje je do 31. kolovoza 2026. godine utvrđeno kao korisnik zajamčene minimalne naknade sukladno propisu kojim se uređuje područje socijalne skrbi (Narodne novine, broj 81/2026.).
 
Nadležni centri za socijalnu skrb podatke o učenicima koji ostvaruju pravo na financiranje drugih obrazovnih materijala za učenike osnovnih škola za šk. god. 2026./2027. dostavit će putem aplikacije Ministarstvu znanosti, obrazovanja i mladih (u daljnjem tekstu: Ministarstvo).
 
Korisnici naknada obvezni su centrima za socijalnu skrb dostaviti potvrdu škole iz koje je jasno vidljivo da je učenik u šk. god. 2026./2027. upisan prvi puta u određeni razred.
 
Odlukom je propisano da pravo na financiranje ne ostvaruju učenici:
· koji ostvaruju pravo na druge obrazovne materijale po drugoj osnovi
· koji ostvaruju pravo na puni novčani iznos za nabavu drugih obrazovnih materijala
· koji ponavljaju razred (osim učenika škola koje sudjeluju u provedbi Eksperimentalnoga programa „Osnovna škola kao cjelodnevna škola: Uravnotežen, pravedan, učinkovit i održiv sustav odgoja i obrazovanja“)
te stoga centri njihove podatke za isplatu ne dostavljaju Ministarstvu.
 
Učenici s područja jedinica lokalne ili područne (regionalne) samouprave koje će za šk. god. 2026./2027. osigurati nabavu drugih obrazovnih materijala također ne mogu ostvariti pravo na naknadu pa centri za socijalnu skrb njihove podatke također ne upisuju u aplikaciju.
 
Ministarstvo će školama isplatiti sredstva za nabavu drugih obrazovnih materijala za učenike koji ostvaruju pravo na njihovo financiranje, a škola ih je dužna nabaviti za svoje učenike. Sredstva za financiranje drugih obrazovnih materijala bit će isplaćena školi na osnovu podataka o učenicima koje nadležni centar za socijalnu skrb upiše u aplikaciju Ministarstva. Molimo da fakture za druge obrazovne materijale kao dokaz njihove nabave dostavite na e-mail adresu besplatniudzbenici@mzom.hr.
 
Pravo na druge obrazovne materijale učenik ostvaruje sukladno odluci o korištenju komercijalnih drugih obrazovnih materijala koja je objavljena na mrežnim stranicama osnovne škole, za razred koji učenik pohađa i sukladno članku 16. stavku 8. Zakona, a u najvišem iznosu od:

 


	Osnovna škola

	Razred
	Iznos naknade za druge obrazovne materijale za šk. god. 2026./2027. (EUR)

	1. – 4.
	32,97

	5. i 6.
	70,44

	7. i 8.
	104,42


 
U slučaju potrebe za dodatnim informacijama ili pojašnjenjima o provedbi Odluke molimo da nas kontaktirate na adresu elektroničke pošte besplatniudzbenici@mzom.hr.

